Pane fratau

Su pane fratau est unu pratu traditzionale de sa Sardigna, preparadu prus che totu in sa regione de sa Barbàgia e in sa parte tzentrale de s'ìsula. A bortas s'agatat iscritu cun dòpia T, "frattau", cunsiderada faddina dae is ùrtimas propostas de norma pro su sardu.

 Orìgine 
Is pastores, chi in antis de s'arbèschida andaiant a su traballu, poniant su pane carasau, chi est in sa base de sa retzeta, in sa taschedda, unu zàinu de pedde, in paris cun casu berbeghinu e abba. Custu fiat su màndigu pro sa die. A s'interinada, furriende a domo, su pane cunservadu de custa manera su faghiat a farfarùgia (fratau) a intro de sa taschedda. Custu non si fuliaiat: si poniat a modde in su brou o in s'abba callente, cundidu cun unu pagu de bànnia, su casu berbeghinu abarradu e mandigadu a chenare. A custa retzeta oe s'agiunghet un'ou, buddidu o frissu.

Su pane fratau est unu màndigu fatu de ingredientes simpres, comente oos, pane carasau, bànnia de tomàtiga, ògiu de olia e casu berbeghinu. Is traditziones subra de sa preparatzione de su pratu vàriant a segunda de sa zona; pro nàrrere, mentres in sa Gaddura si faghet cun custos ingredientes isceti, in Barbàgia s'impreant fintzas erbas aromàticas, comente a pedrusèmene, romasinu e tzicòria, pro dare prus gustu.

Duas sunt is traditziones in contu de s'orìgine de custu pratu:

 Est nàschidu cun s'arribu de sa segunda gherra manna: pro parare fronte a s'iscassesa de màndigu, is massajos impreaiant su pagu chi teniant a disponimentu.
 Una legenda narat chi siat istadu imbentadu comente a pratu de presentare a su re Umbertu I: duas fèminas, pro sa presse e pro su ritardu, durante una bìsita de su re in Sardigna, ant chircadu de s'arrangiare cun su chi aiant agatadu pro dare forma a unu pratu de presentare a su monarca. Sunt andadas curre-curre a pigare cunserva de tomàtiga, duos oos in su puddàrgiu, basile e chibudda dae s'ortu e in fines unu pagu de pane dae sa muschitera, preparende in fines totu in presse. Si narat chi su rei apat agradèssidu meda su pratu e chi su nòmine bèngiat dae "casu fratadu", cumponente importante de su màndigu.

 Riferimentos 

 Bibliografia 





Categoria:Artìculos cun mòdulu tzitatzione e paràmetru pàgina
Categoria:Coghina sarda